CDXC.  Monasterium Heidenheimense in suam recipit tutelam eique varia concedit privilegia.   (Anno 1152, Febr. 9.) [FALKENSTEIN,  Cod. diplom. antiq. Nordgav.,  33.]
Author: Eugenius III

EUGENIUS episcopus, servus servorum Dei, dilectis filiis ADELBERTO abbati monasterii S. Willibaldi in Heidenheim ejusque fratribus tam praesentibus quam futuris, regularem vitam professis, in perpetuum.

Ad hoc nobis a Deo pastoralis officii cura commissa est, ut beneplacentem Deo religionem laboremus statuere et stabilitam exacta diligentia conservare. Nec dubium quod si servorum Dei justis petitionibus benigne concurrimus, nostris opportunitatibus clementem Dominum reperimus. Eapropter, dilecti in Domino filii, qui ad praedictum locum pro reformanda honestatis et religionis observantia vos ex mandato nostro humiliter transtulistis, vestris justis postulationibus clementer annuimus, et monasterium ipsum, in quo divino mancipati estis obsequio, sub B. Petri et nostra protectione suscipimus, et praesentis scripti privilegio communimus; in primis siquidem statuentes, ut ordo monasticus, qui secundum Dei timorem et B. Benedicti Regulam per vos in eodem loco noscitur reformatus, perpetuis ibidem temporibus inviolabiliter conservetur. Praeterea quascunque possessiones, quaecunque bona ibidem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, adipisci poterit, firma vobis vestrisque successoribus et illibata permaneant. Sane laborum vestrorum quos propriis manibus aut sumptibus colitis, sive de nutrimentis vestrorum animalium nullus a vobis decimas exigere praesumat. Sepulturam quoque ipsius loci liberam esse concedimus, ut eorum qui se illic sepeliri deliberaverint devotioni et extremae voluntati, nisi forte excommunicati aut interdicti sint, nullus obsistat, salva tamen justitia matricis Ecclesiae. Obeunte vero te nunc ejusdem loci abbate, vel tuorum quolibet successorum nullus ibi qualibet subreptionis astutia, seu violentia praeponatur, nisi quem fratres communi consensu aut sanioris , secundum Domini et B. Benedicti Regulam providerint eligendum. Prohibemus autem ut intra septa monasterii ipsius nulla saecularis persona placitari, vel habitationem habere praesumat, ne in servorum Dei secessibus popularibus occasio praebeatur conventibus. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, imminuere vel aliquibus vexationibus fatigare; sed omnia integra conserventur eorum, pro quorum gubernatione et honestate concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hujus nostrae institutionis paginam sciens, contra eam temere venire tentaverit, secundo tertiove commoneatur: si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini Jesu Christi, quatenus et hic fructum bonae actionis percipiant et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus subscripsi. Ego Umatus Tusculanus episcopus subscripsi. Ego Gregorius presb. card. tituli Calixti subscripsi. Ego Manfredus presbyter card. tit. S. Sabinae subscripsi. Ego Gwido presb. card. tit. Pastoris subscripsi. Ego Oddo diaconus cardinalis S. Georgii ad Velum Aureum subscripsi. Ego Rudolphus diaconus cardinalis S. Angeli subscripsi. Ego Joannes diaconus cardinalis Sanctorum Sergii et Bacchi subscripsi. Datum Signiae, per manum Bosonis sanctae Romanae Ecclesiae scriptoris, V Idus Februarii, indict. XV, Incarnationis Dominicae anno 1152, pontificatus domni Eugenii papae III anno VII.

Notes: ( f. addendum patris vel partis)